钦定古今图书集成/历象汇编/历法典/第052卷 > 恒星历指一
## 钦定古今图书集成/历象汇编/历法典/第052卷 > 恒星历指一

“历，以齐七政，乃自《日躔》而后，首论恒星者，何也？”曰：“日
躔终古行黄道，其经其纬易定耳。若月五星，各有道，
各有极，各有交，各有转，粉糅不齐，非先定恒星之经
纬，即六曜之经纬，无从可论。故六曜如乘传，恒星其
地志也；六曜如行棋，恒星其楸局也。以是先恒星也。
恒星之黄道赤道须并论者，何也？”曰：“赤道在天中，终”
古不变，推步者赖为准则焉。乃诸曜皆循黄道行，一
切躔度因之布算。故用赤道经纬以求合于天元，用
黄道经纬以求合于本行，则七政如海舟。黄道其行
程，赤道其望山也，故黄赤二道须并论也。二道之兼
求经纬何也？曰：“凡测量躔度及交食会合，必将定其
所至之处，左右前后，纤微乖舛，非定处矣。故二道之
各经各纬，如棋局之有纵有横，地图之有袤有广，阙
其一固不可也。”然则自古历家何以皆有经度无纬
度乎？曰：“创始难工，增修易善。前人所作，为后人之师，
前人所缺，待后人而补。凡事尽然，历为尤甚者，天事
难明故也。有经无纬，正前人所未及。《回回历》有经有
纬，而成法为千年前所立，至今无测候改定者，亦彼
法所未及也。”曰：“繇前取喻，既以为邮之志，棋之局，宜
恒定不易矣。今又须测候改定，则是恒星之经纬，亦
非恒定也。已自不定，曷为他行，待彼而定。”曰：“天载无
穷，天能无尽，大圜在上，既为动体，凡在体中，无有不
动。若云不动，则有穷之属也。顾其为动，动必有法，若
云无法，又无能之属也。天岂然哉？非止动而已也。”凡
能动者，皆有四端：一曰随动，一曰自动，一曰疾动，一
曰迟动。宗动西行，诸曜从之，此随动也。七曜恒星，各
自东行而各有法，此自动也。西行一日一周，其为亟
速，非思议所及，此疾动也。诸曜东行，经时不等，比于
宗动，皆可名迟。最迟者二万五千馀年，而东行一周，
此迟动也。今论恒星，则属自动，又属迟动。自动既有
法，即依法推步，可为他行之法。迟动即数十年而微
露端倪，数百年而灼见违离。违离之后，因可随时革
正。端倪初见，不妨豫为更易。其或甄明此学，人不绝
世，即数年之间，一为推变，有何不可？向所云测候改
定，职此之繇。《易》称“治历明时，取象于《革》。”至哉乎！一言
蔽之矣。曰：“向言每一动者，各有四动，今恒星之黄赤
经纬又属四种。此四动者，异乎同乎？”曰：“安得同乎？黄
赤二道，位置不等，其各两极不等，二经二纬，纵横不
等，交互不等，故令星行不等，其差亦不等。有名为有
差，而绝不可谓差者，黄道之经度是也。恒星依黄道
东行，如载”籍相传尧时冬至，日躔约在虚七度，今躔
箕四度，四千年间而日退行若干度者，即星之进行
若干度也。古历谓之岁差，各立年率，郭守敬以为六
十六年有奇而差一度，今者斟酌异同，辨析微眇，定
为每岁东行一分四十三秒七十三微二十六纤。六
十九年一百九十一日七十三刻而行一度，凡“二万
五千二百○二年九十一日二十五刻而行天一周，
终古恒然也。”此立名为差，而实有定法，不可谓差者
也。有行度不爽，而两道参差，致生违异者，赤道之经
度是也。星依黄道行，与赤道诸纬皆以斜角相遇，两
经相较，是生广狭。因其广狭，是生疾迟。又因其斜迤，
而从赤极分经，古今各测，复生参“错，其南北东西，亟
舒宽迮，互有乘除，一再回易，即还故处。”此则星经不
异，而以交道为异者也。有星本平行，而两距变易，致
成升降者，赤道之纬度是也。黄赤两至之距，为二十
三度八十六分有奇。星从南至，行北距如是，既迄象
限，与赤同行，迨于半周，则其距南亦复乃尔。计行半
周，而南北距差四“十七度七十二分有奇，尽一周而
复。”是其星行不异，而以距度为异者也。至若黄赤二
道两至之距，古来皆称二十四度，今测定为二十三
度八十六分七十六秒。考之《西史》所载，周显王时一
测，西汉景帝时一测，东汉顺帝时一测，三史折衷为
二十四度一十八分三十秒，以较今测差三十一分
五十四秒，此为二道之两至距度，二千年间昔远今
近，渐次移易之数也。故有不系星行，不关经度，而躔
道自为近就者，黄道之纬度是也。合四者论之，有易
见易知者一，有难见而可知者二，有易见而不可知
者一，黄道经行与日躔同类，理明数顺，易见易知矣赤经、赤纬，纠纷转易，致为繁曲；然其理可推，其数可
循，总皆二万五千二百○二年有奇，而一周则难见
而可知也。惟是黄纬一差，分数晓然。然古时既远，上
古时当更远，不知远于何始？今时既近，后来者当更
近，不知近于何终？远极或当先近，不知改于何年；近
极或当返远，不知转于何日。此则非理数所能穷，非
思路所能及，故曰“‘《易》见也，不可知也’。而近世历家以
支离之词，文卤莽之术，揣摩者尚云微有移动，诞妄
者直曰天度失行。自非博稽远览，探赜索隐，何繇知
天运之必无僭差，天事之终难究竟耶？然则法当何
如？”曰：“无他道焉。深论理明，著数精，择人审，造器随时，
测验追合于天而已。《西历》所载恒星经纬，定自万历
年间，迄今已三十馀载，不敢因仍妄用。今拟新历，以
崇祯元年戊辰岁为历元，一切撰造，断以是年为始。
故恒星黄赤道经纬，皆用是年实躔度分。展转推算，
三四较勘，无有差忒，然后绘图立表，以待施用。”别为
《恒星历指》三卷。首言测验诸法，次言本行及经纬度
变易，又次言经纬相求绘图法义，于所谓深论理，明
著数者，未及详备，已得其十二三矣。用之百年，当无
舛戾。后此依法推变，略如前说，凡为图二十有五，立
成表四卷。其与旧传天文图稍异者，旧图无纬度并
分宫分宿，一千二百年前所定，今则皆系见测。又图
中止有形象而无本星躔度，《回回历立成》所载有黄
道经纬度者止二百七十八星，“其绘图者止十七座，
九十四星，亦无赤道经纬。今皆崇祯元年所测黄、赤
二道经纬度分，各各备具，各各正对。一加量度”，即图
中各星所在度分，与《立成表》所载本星度分各各符
同，并无差失。凡有测而入表者一千三百五十六星，
所分大小等次，远近位置，纡直形模，悉与天象相合。
其所繇符合者，非从旧图改易，非从悬象仿摹。若改
易仿摹，不惟不合，且去之弥远。今此诸图黄赤经纬，
每座每星测算既确，次于图中，依表点定，乃加印记，
后方联缀，所谓“闭门造车，出而合辙。”因此知前之测
候，曾无乖爽，后来致用，可无谬误也。其旧图未载，而
体势明晳、测量已定、经纬悉具者，一一增入旧图所
有而微细隐约者，虽仍其位座，目所未见，星犹阙焉。
此外微星虽分明可见，而不在测数者，悉无增加，免
致烦乱。至若旧图中南天田、六甲、天柱、天床等星，皆
茫昧依希，不成位座。又如器府、天理、八魁、天庙等星，
按图索之，了不可得，其近处多有微星。或云“昔之作
者，牵合此星，缀缉成形，以补苴空缺。”今欲依经纬度
分联之，即非本像，因仍旧贯，则饰无为有，迹涉矫诬。
傥令依图指陈，依法测验，将无辞以对，不得不并废
其名也。

《测恒星法》第一。〈凡一章。〉

“凡治历，以七政经纬度分为本。欲治七政经纬度分，
以恒星度分为本。欲察恒星，得其所居定处，必用测
星之法。”测星之法有三：其一，用太阴。“用太阴者，令太
阴居太阳恒星之间。早测则太阳未出，先测星与太
阴之距度；既出，即测太阴与太阳之距度；晚测则太
阳未入，先测阴阳之距度；既入，即测太阴与星之距
度，各以两测合推之，得恒星之度分也。其二，用器器
者，水漏、自鸣钟等一切定时之器，细考恒星遇子午
线时刻，并测其高，又别求太阳所躔本度，因得恒星
经纬之度也。”其三，用太白。用太白者，略同前《太阴》法，
早则先测恒星太白之距，次测太白、太阳之距，晚测
反是，亦各以二距推得恒星度分也。问此三法孰愈？
曰：“太白为愈。用太阴者，古法也。而未尽善者有三：太
阴之体大，欲测其中点甚难，欲测其边亦复未易，一
也；本行疾速，先与太阳同测，次与恒星同测，两测之
间，所过时刻，又自有经行度分，二也；太阴有视差，早
晚间高度愈寡，差度愈多，三也；用器者近世之法，若
人器俱精，多能巧合”，顾其用法繁细，而又多风尘寒
热之变，亦难保其必合也。若用太白，则近岁之法，较
前二为胜者，其体小，测以窥筒则全见之，行度迟缓，
两测之间迁变甚少，又视差绝微，通无乖误之缘也。
《测法》曰：“午后太阳未入，得并见太白时，即测其两相
距度分。《器用纪限大仪》，一人从通光定耳中窥太白
之体”，一人从通光游耳上取太阳之景次数。仪边两
距，即日星之距。又同时用浑仪求其出地平上之两
高弧及其距赤道之两纬度。次于日入后，既见恒星，
更依前法求太白与恒星之距度及其两高弧、两距
赤纬度。仍并识两测相距之时刻，推两测间太白经
行分秒加减之，即得三曜之各定度分，即“得太白左
右太阳与恒星相距之定度分也。”既得此星所躔赤
道经度，又先巳测得距赤纬度，因推得其黄道经纬
度，又用此一星遍测馀星，其经纬度分悉可得矣。西
土士《苐谷》七八年积习此法，度越伦軰，每连日比测，
又早晚并测，必求太阳与太白晚测所居高、所居纬
度，及离地远近。比次日早测所得，一一符合乃已。何
者？高度同，则视差亦同，以东补西，即不必计视差故也。

《独测恒星法》第二。〈凡五章。〉

以太白居中左右测恒星太阳之距度，必用两测，一
求太白距太阳，一求太白距恒星也。然须连日比测，
须早晚并测者，欲以相等之两视差相补，可不论视
差，此简法也。今不用比测并测，或早或晚，一测即得，
故名“独测。”此则必论视差本法也。

求太阳经度

万历十年壬午，西二月二十六日申初二刻，《苐谷》用
纪限大仪测太白、太阳之距，得四十六度一十○分
三十○秒。又用浑仪，得太白在赤道北一十五度二
十一分四十○秒。于时太阳在地平上一十五度一
十分，太白高四十八度三十分。〈二测亦用浑仪或象限仪〉因考《太
阳》经度，查本表得娵訾一十七度四十九分四十二
秒，是其实躔。而今求视躔，于法减太阳之东西差二
分一十一秒，为在本宫一十七度四十七分三十一
秒。其《视经》总度，得三百四十八度四十七分三十秒。
〈总度皆从春分起筭〉次查本表，得其纬度分。依法以视差相加，
得视纬偏南四度五十二分一十五秒。更有太白前
见测视纬度及与太阳相离经度，则得所求二总经
度。差如下文：

求太白高下视差

从地半径所得，“故为高下视差。”

欲推太阳与太白之经度差，必先求太白之东西视
差。然太白之视差有二：一为高下差，一为东西差。又
先从高下差，以得东西差。如左图：太白居本天为甲，
地心为丙，地面为乙，成甲乙丙三角形。次引长甲乙。